|  |
| --- |
| Το ακόλουθο μάθημα περιλαμβάνεται στην εκστρατεία της Insafe: *Back2School 2012*.  <http://www.saferinternet.org/web/guest/back2school>  Το μάθημα έχει προσαρμοστεί από το παιχνίδι “Wild Web Woods”, το οποίο δημιουργήθηκε από το Συμβούλιο της Ευρώπης. Για περισσότερες πληροφορίες ή για να κατεβάσετε τις σημειώσεις του δασκάλου ή να παίξετε το παιχνίδι, παρακαλούμε επισκεφθείτε τη σελίδα: [www.wildwebwoods.or](http://www.wildwebwoods.or/)[g](http://www.wildwebwoods.org/).  Μετάφραση/Προσαρμογή: Μαρία Κωνσταντίνου, Παιδαγωγικό Ινστιτούτο Κύπρου, 2013  Όνομα αρχείου στο συνοδευτικό DVD: 20\_insafe\_dim.docx |

|  |
| --- |
| **ΣΧΕΔΙΟ ΜΑΘΗΜΑΤΟΣ ΔΗΜΟΤΙΚΗΣ ΕΚΠΑΙΔΕΥΣΗΣ** |
|  |
| **20.** **Μαθαίνοντας για τα δικαιώματα του παιδιού** |
|  |
| **Εισαγωγή** |
| Αυτό το μάθημα έχει προσαρμοστεί για την εκστρατεία του 2012 της Insafe ”Back2School” 2012, αλλά είναι μέρος μιας σειράς εκπαιδευτικών σημειώσεων που συνοδεύουν ένα παιχνίδι, το οποίο δημιουργήθηκε από το Συμβούλιο της Ευρώπης και ονομάζεται “Wild Web Woods”. Το παιχνίδι έχει σχεδιαστεί, για να βοηθήσει παιδιά 7-10 ετών να κατανοήσουν το διαδίκτυο και να αποκτήσουν τις δεξιότητες, για να γίνουν σοφοί χρήστες του διαδικτύου. Έχει επίσης ως στόχο να βοηθήσει τα παιδιά και τους νέους να κατανοήσουν τη βασική έννοια των ανθρωπίνων δικαιωμάτων, να μάθουν για τα δικαιώματά τους και πώς να σέβονται τα δικαιώματα των άλλων.  Υπάρχουν συνολικά οκτώ μαθήματα που μπορούν να χρησιμοποιηθούν ως μέρος του παιχνιδιού. Αξίζει να χρησιμοποιήσετε το παιχνίδι (το οποίο είναι διαθέσιμο σε 25 γλώσσες, μεταξύ των οποίων και τα ελληνικά) για μεγαλύτερο χρονικό διάστημα με τους μαθητές, αν και αυτό το μάθημα μπορεί επίσης να χρησιμοποιηθεί ως αυτόνομη δραστηριότητα. |
|  |
| **Επισκόπηση** |
| Αυτό το μάθημα παρέχει μια ευκαιρία στους μαθητές να εξετάσουν τι σκέφτονται ότι είναι τα δικαιώματά τους στην πραγματικότητα και ποια δικαιώματά τους δεν είναι διαπραγματεύσιμα. Είναι ατυχές το γεγονός ότι το διαδίκτυο έχει προσφέρει έναν νέο τρόπο, για να πει κάποιος οδυνηρά ή αγενή πράγματα για τους άλλους. Κατά κάποιον τρόπο, το να μην μπορεί κανείς να δει το άτομο με το οποίο μιλά ή για το οποίο μιλά, μπορεί να επιτρέψει στους χρήστες να είναι πολύ πιο άμεσοι από ό,τι θα ήταν σε μια συνομιλία πρόσωπο με πρόσωπο.  Χώροι στο διαδίκτυο δημιουργημένοι από χρήστες έχουν, επίσης, προκαλέσει ένα φαινόμενο που ονομάζεται "sexting", κατά το οποίο τα παιδιά και οι νέοι στέλνουν εικόνες σεξουαλικού περιεχομένου του εαυτού τους και άλλων στους φίλους τους. Αν και οι περισσότεροι δηλώνουν ότι αυτό δεν είναι κάτι που θα έκαναν στην πραγματική ζωή, το γεγονός ότι έχουν πρόσβαση στην απαραίτητη τεχνολογία για τη λήψη φωτογραφιών και βίντεο και στη συνέχεια μπορούν να τα ανεβάσουν στο διαδίκτυο, σημαίνει ότι είναι μια απλή διαδικασία να ληφθεί και αμέσως μετά να δημοσιευτεί μια εικόνα. |
|  |
| **Διδακτικά μέσα - υλικά** |
| * Αυτοκόλλητα χαρτάκια (post it notes) * Έξι φύλλα χαρτιού, με κάθε μία από τις ακόλουθες κατηγορίες για τίτλο: γνώση, συμμετοχή, προστασία, δικαιοσύνη, εκπαίδευση, υγεία. |
|  |
| **Δραστηριότητες** |
|  |
| ***Συζήτηση (30 λεπτά)*** |
| Τι σκέφτονται τα παιδιά ότι πρέπει να είναι τα δικαιώματά τους; Δώστε τους αυτοκόλλητα χαρτάκια, για να καταγράψουν τις ιδέες τους και έπειτα ζητήστε από τα παιδιά να στεγάσουν τις ιδέες τους κάτω από τους ακόλουθους έξι τίτλους:   1. Γνώση 2. Προστασία 3. Συμμετοχή 4. Δικαιοσύνη 5. Εκπαίδευση 6. Υγεία   Συζητήστε τα δικαιώματα των παιδιών, όπως αυτά αναφέρονται στη Σύμβαση των Ηνωμένων Εθνών για τα Δικαιώματα του Παιδιού (UNCRC), χρησιμοποιώντας τον πίνακα που βρίσκεται στο τέλος του σχεδίου μαθήματος. |
|  |
| ***Δικαιώματα του παιδιού και διαδίκτυο (30-45 λεπτά)*** |
| Συζητήστε με τους μαθητές ποια δικαιώματα θεωρούν ότι είναι περισσότερο σημαντικά, όταν χρησιμοποιούν το διαδίκτυο. Τι κανόνες νομίζουν ότι πρέπει να υπάρχουν;  Χωρίστε τους μαθητές σε ομάδες των 4 και ζητήστε τους να αποφασίσουν έναν κώδικα επικοινωνίας, για να χρησιμοποιούν το διαδίκτυο. Στο τέλος της ενότητας ζητήστε από κάθε ομάδα να δώσει ανατροφοδότηση στην υπόλοιπη τάξη με τις ιδέες τους. (Αυτή μπορεί να είναι καλή ευκαιρία να αναθεωρήσουν τον κώδικα αποδεκτής χρήσης του σχολείου ή της τάξης τους –αν υπάρχει- και να εμπλέξουν ενεργά τους μαθητές σε αυτή τη συζήτηση/δραστηριότητα. )  Η Insafe δημιούργησε κάποιες αφίσες για την επιτρεπτή χρήση, ως μέρος της καμπάνιας Insafe Back2School, και αυτές μπορεί να παρέχουν κάποια παραδείγματα των ειδών των δηλώσεων που μπορούν να συμπεριληφθούν σε έναν κώδικα επικοινωνίας.  (Αγγλικά: [http://www](http://www/)[.saferinternet.org/web/guest/acceptableuseposters](http://www.saferinternet.org/web/guest/acceptableuseposters),  Μετάφραση της αφίσας στα ελληνικά:  <http://www.pi.ac.cy/InternetSafety/docs/ekpedeytiko_paketo/giaMikraPaidia-metafrash.pdf>) |
|  |
| ***Δραστηριότητα επέκτασης (1 ώρα) για προχωρημένους ή μεγαλύτερους μαθητές*** |
| Η συζήτηση για τα δικαιώματα του παιδιού παρέχει μια εξαιρετική δυνατότητα για έναν ομαδικό διάλογο/debate:   * Επιλέξτε ένα από τα δικαιώματα του παιδιού * Χωρίστε την τάξη σε τρεις ομάδες (δύο μικρές και μία μεγαλύτερη) και εξηγήστε ότι η μια ομάδα θα υποστηρίζει μια δήλωση για δικαιώματα στο διαδίκτυο και μια άλλη ομάδα θα εναντιώνεται. Η τρίτη ομάδα θα αποφασίσει ποιας ομάδας είναι πιο πειστικά τα επιχειρήματά της και θα ψηφίζει τον νικητή. * Δώστε στις ομάδες χρόνο να διαμορφώσουν τα επιχειρήματά τους (ανάλογα με την ηλικία και τις δυνατότητες των παιδιών, μπορεί να χρειαστούν βοήθεια από ενήλικες για αυτή τη δραστηριότητα) * Ξεκινήστε τη συζήτηση, δίνοντας σε κάθε ομάδα χρόνο να παρουσιάσει τα επιχειρήματά της και επιτρέψτε στα μέλη της τρίτης ομάδας να κάνουν ερωτήσεις. * Ζητήστε από την τρίτη ομάδα να ψηφίσει τον νικητή. |